รฟม.เปิดหวูดกู้1.62หมื่นล้านลุยรถไฟฟ้า
ครม.ไฟเขียว รฟม.กู้เงินก้อนใหญ่ 1.62 หมื่นล้านบาท ลงทุนต่อเนื่องรถไฟฟ้า 2 สาย
22 ม.ค. 2556

ครม.ไฟเขียว รฟม.กู้เงินก้อนใหญ่ 1.62 หมื่นล้านบาท ลงทุนต่อเนื่องรถไฟฟ้า 2 สาย
นพ.ทศพร เสรีรักษ์ โฆษกประจำสำนักนายกรัฐมนตรี เปิดเผยว่า คณะรัฐมนตรี (ครม.) สัญจร จ.อุตรดิตถ์ วันที่ 21 ม.ค.ที่ผ่านมา มีมติอนุมัติให้การรถไฟฟ้าขนส่งมวลชนแห่งประเทศไทย (รฟม.) กู้เงิน 16,217 ล้านบาท สำหรับการก่อสร้างโครงการรถไฟฟ้า 2 เส้นทางในปีงบประมาณ 2556 และให้สำนักงบประมาณจัดสรรงบประมาณ เพื่อนำมาชำระคืนหนี้เงินกู้ต่อไป 
มติดังกล่าว เป็นการเปิดให้ รฟม.กู้เงินต่อจากกระทรวงการคลังในปีงบประมาณ 2556 ตาม พ.ร.บ.การรถไฟฟ้าขนส่งมวลชนแห่งประเทศไทย พ.ศ. 2543 มาตรา 75 (3) สำหรับเป็นค่าก่อสร้างงานโยธา ค่า จ้างที่ปรึกษาบริหารโครงการค่าจ้างที่ปรึกษาควบคุมงานก่อสร้างงานโยธาและระบบรถไฟฟ้า โครงการรถไฟฟ้าสายสีน้ำเงิน ช่วงหัวลำโพงบางแค และช่วงบางซื่อท่าพระ จำนวน 11,472.36 ล้านบาท
เงินกู้สำหรับโครงการรถไฟฟ้าสายสีเขียว ช่วงแบริ่งสมุทรปราการ จำนวน 4,745.40 ล้านบาท 
ทั้งนี้ ครม.ได้มีมติให้สำนักงบ ประมาณพิจารณาจัดสรรงบประมาณ รายจ่ายประจำปีเป็นงบชำระหนี้ให้แก่ รฟม.เพื่อใช้ชำระหนี้คืนแก่แหล่งเงินกู้โดยตรงทั้งในส่วนเงินต้น ดอกเบี้ย และค่าใช้จ่ายอื่นที่เกี่ยวข้อง ตามหลักเกณฑ์ วิธีการ และเงื่อนไขที่กระทรวงการคลังจะได้ตกลงกับ รฟม.ต่อไป
นอกจากนี้ รฟม.ยังเสนอ ครม.ให้ความเห็นชอบให้ รฟม.กู้เงินเพื่อปรับโครงสร้างหนี้เงินกู้ต่างประเทศ Japan International Cooperation Agency (JICA) สัญญาเลขที่ TXXI4 และสัญญาเงินกู้เลขที่ TXXII3 (Civil) โครงการรถไฟฟ้ามหานคร สายเฉลิมรัชมงคลตามแผนการ บริหารหนี้สาธารณะ ประจำปีงบ ประมาณ 2556
นอกจากนี้ ครม.มีมติเห็นชอบอนุมัติงบ 1,336 ล้านบาท เพื่ออุดหนุนบริการสาธารณะขององค์การขนส่งมวลชนกรุงเทพ (ขสมก.) ประจำปีงบประมาณ 2556 ตามความเห็นของคณะกรรมการเงินอุดหนุนบริการสาธารณะ ครั้งที่ 1/2556 เมื่อวันที่ 2 พ.ย. 2555 เพื่อให้เป็นไปตามนัยข้อ 7 (3) ของระเบียบสำนักนายกรัฐมนตรีว่าด้วยการให้เงินอุดหนุนบริการสาธารณะของรัฐวิสาหกิจ พ.ศ. 2554 ตามที่ กระทรวงการคลัง (กค.) เสนอ เนื่องจาก ขสมก.ให้บริการสาธารณะในด้านการเดินทางแก่ประชาชนทั่วไป แต่ไม่สามารถปรับเพิ่มค่าโดยสารให้สอดคล้องกับต้นทุนดำเนินการได้